S´Peafekt is a gramatikalische Foam fu da Fagaungenheit. Woatlich hoast des passatus perfectus auf Latein de ogschlossane Fagaungenheit, oiso de Foam de ma heanimd fia Sochan de schau bassiad han und de a ogschlossn han, im Gengsoz zum passatus imperfectus, da Fagaungenheit de nu ned ogschlossn is. In de boarischn Dialekt is as Peafekt owa mid ana kloan Ausnaum de oanzige Fagaungenheitsfoam des gibt und desweng gibts bai ins koan Untaschiad zwischn ogschlossn und ned ogschlossn. Neta de zwoa Veabm sei und woin haum bai ins an Imperfekt, dea owa koa schbeziele gramatikalische Bedeitung hod. Ob I jez sog I woa dahoam oda I bin dahoam gwen is nemli wuascht.